РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/238-21

8. јун 2021. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 7. ЈУНА 2021. ГОДИНЕ

Седница је почела у 11,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Станислава Јаношевић, Момир Стојилковић, Велибор Станојловић, Оља Петровић, Дијана Радовић, Арпад Фремонд, Никола Кожовић и Ненад Филиповић.

Седници нису присуствовали чланови Одбора: Соња Тодоровић, Марко Зељуг, Љубинко Ракоњац и Јелисавета Вељковић.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Ненад Катанић, помоћник министра Сектора за пољопривредну политику, Емина Милакара, директор Управе за ветерину, Бојан Живковић, помоћник директора Управе за аграрна плаћања, Драгослав Милутиновић, помоћник директора Управе за аграрна плаћања и Ненад Терзић, Сектор за пољопривредну политику.

Одбор је једногласно усвојио следећи

Д н е в н и р е д

1. Стање у сточарству са посебним освртом на свињарство.

Пре преласка на разматрање прве тачке дневног реда усвојен је записник осме седнице Одбора, која је одржана 10. маја 2021. године, у тексту у коме је и предложен.

Прва тачка дневног реда – Стање у сточарству са посебним освртом на свињарство.

У уводним напоменама, Јелена Благојевић, државни секретар истакла је да је ова глобална пандемијска криза која је захватила и територију наше земље значајно погоршала пословање, финансијски и економски положај пољопривредних газдинства што се посебно одразило на сточарство. Влада Републике Србије у сарадњи са Министарством пољопривреде, шумарства и водопривреде предузела је мере за стабилизацију тржишта кроз Уредбу о утврђивању програма финансијске подршке пољопривредним произвођачима кроз откуп тржишних вишкова товних јунади у отежаним економским условима услед пандемије COVID-19 изазване вирусом SARS-CoV-2. Такође, донета је Уредба о новчаној помоћи пољопривредним газдинствима у циљу ублажавања последица насталих услед болести COVID-19 изазване вирусом SARS-CoV-2. Истакла је да је се у складу са Уредбом одобрава једнократна помоћ у апсолутном новчаном износу по грлу стоке: краве, овце, козе, односно по кошници пчела до највишег укупног новчаног износа помоћи у складу са овом уредбом и то: 3.000 динара по грлу краве, а највише 30.000 динара, 500 динара по грлу овце или козе, а највише 20.000 динара, 800 динара по кошници пчела, а највише 20.000 динара. Услед пандемије дошло је до затварања ресторана, забране већих окупљања и организованих скупова, а то се негатвно одразило на потрошњу свињског меса и месних прерађевина на домаћем тржишту. Министарство пољопривреде, шумарства и водопривреде је одржало низ састанака са представницима удружења и један од закључака састанака био је да Републичка дирекција за робне резерве преузме 15.000 товних свиња од одгајивача који имају уговорну обавезу са Дирекцијом. Влада Републике Србије је на предлог Министарства усвојила Закључак, а Републичка дирекција за робне резерве је формирала међуресорну раду групу са ресорним министарствима која је реализовала ове активности. Навела је да је на расписним јавним позивима шест кланица испунило постављене услове и са њима је Дирекција потписала уговор о откупу 15.000 товних свиња и њихову прераду у свињске месне нареске и паштете. У циљу додатне помоћи одгајивачима свиња Министарство је дало сагласност Дирекцији да изврши интервентни откуп 10.000 товних свиња по цени од 160 динара по килограму. Навела је да су се Министарство финансија, Министраство трговине, туризма и телекомуникација и Министарство за европске интеграције негативно изјаснили по питању увођења прелермана. У разговору са представницима Европске комисије указала је да увођење таквих мера значи суспензију повластица које имају извозници пољопривредних производа у ЕУ, а у првом реду воћа и поврћа из Републике Србије што би додатно искомпликовало, већ довољно сложену ситуацију на домаћем тржишту.

Председник Одбора, Маријан Ристичевић је рекао да интервентна мера замене кукуруза за товну јунад, а товна јунад за конзерве није дала позитиван ефекат на цену стоке. Месо није повучено са тржишта што је изазвало пад цена. Потребно је субвенционисати извоз, с тим да се на исти начин субвенционишу сопствена и купљена говеда. Такође, указао је на нереално високу цену сунцокретовог уља на нашем тржишту. Када је реч о подстицајима за младе пољопривреднике рекао је да је младима дата могућност да добију подастицаје унапред и то у износу који се креће до 70%. Такође, указао је на потребу постављања услова за младе пољопривреднике који добију решење о одобравању подстцаја, да се морају пријавити на осигурање ПИО фонда, као и да имају обавезу бављења пољопривредом најмање пет година.

Ненад Катанић, помоћник министра је рекао да је држава готово сваки месец под константним притиском да преко Дирекције за робне резерве изврши размену јунади, односно свиња за кукуруз. По његовим речима у ситуацији када нисмо ни посејали кукуруз, говорити о томе како треба интервенисати је неодговорно и неозбиљно понашање. Најсвежија информација са терена је да су кланичари понудили за откуп товних свиња 160 динара по килограму плус ПДВ. Идеја је да издавање државног пољопривредног земљишта у дугорочни закуп сточарима омогући да имају јефтинију сочну храну, пре свега кабасту. Пољопривредници који користе државно земљиште би требало да након коришћења ураде хемијску анализу земљишта и врате га у стање у каквом је било пре закупа. Затим, изнео је податак да када се смањи 1% хумуса у пољопривредном земљишту, потребно је наредних 100 година озбиљног бављења пољопривредом да се тај недостатак надокнади.

У дискусији су учествовали народни посланици Маријан Ристичевић и Милија Милетић.

Након расправе о тачки дневног реда, Одбор је већином гласова (10 за, 1 није гласао) донео следећи

З а к љ у ч а к

I

Одбор апелује на ловачка удружења, ловне инспекторе, ловочуварску службу да посвете пажњу и контролишу могућа угинућа дивљих свиња на ловиштима којима газдују и о томе обавештавају ветеринарску службу и Управу за ветерину.

II

Одбор цени и подржава мере које је преузело Министарство пољопривреде, шумарства и водопривреде и Министарство трговине, туризма и телекомуникација и други органи и службе у вези стабилизације услова пословања у сточарству.

III

Одбор препоручује да се из буџетске резерве одвоји одређена сума новца за интервенције у подршци цена у сточарству и одређена сума новца издвоји за попуну залиха у Републичкој дирекцији за робне резерве ради евентуалних будућих интервенција.

IV

Одбор препоручује да Министарство пољопривреде, шумарства и водопривреде у правилницима којима се регулише закуп пољопривредног земљишта за сточаре, наведу пољопривредне културе које се користе за припремање сточне хране и избаци шећерна репа, а код сунцокрета дозволи замена за сачму у пуној производној тежини, коју ће употребити припремајући храну за стоку на својој фарми.

Пошто других питања и предлога није било, седница је закључена у 12,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић